钦定古今图书集成/明伦汇编/交谊典/第112卷 > 春秋左传 > 《襄公十三年取邿传》
## 钦定古今图书集成/明伦汇编/交谊典/第112卷 > 春秋左传 > 《襄公十三年取邿传》

君子曰：“让，礼之主也。”范宣子让，其下皆让，栾黡为汰，
弗敢违也。晋国以平，数世赖之。刑善也。夫一人刑善，
百姓休和，可不务乎？《书》曰：“一人有庆，兆民赖之，其宁
惟永。”其是之谓乎！周之兴也，其《诗》曰：“仪刑文王，万邦
作孚。”言刑善也。及其衰也，其《诗》曰：“大夫不均，我从事
独贤。”言不让也。世之治也，君子尚能而让其下，小人
农力以事其上。是以上下有礼，而谗慝黜远，由不争
也，谓之“懿德。”及其乱也，君子称其功以加小人，小人
伐其技以凭君子。是以上下无礼，乱虐并生，由争善
也，谓之“昏德。”国家之敝，恒必由之。